เหรียญสหรัฐอ่อนค่า หลังเฟดส่งสัญญาณขึ้นดอกเบี้ยช้าลง
โดย...ณัฏฐริยา วิทยธนเศรษฐ์
22 มิ.ย. 2558

โดย...ณัฏฐริยา วิทยธนเศรษฐ์
สายงานธุรกิจตลาดทุน ธนาคารกสิกรไทย คาดว่าในสัปดาห์นี้ค่าเงินบาทจะเคลื่อนไหวในกรอบระหว่าง 33.60-33.80 บาท/เหรียญสหรัฐ เรามองว่าเงินบาทจะผันผวนน้อยลง เนื่องจากตัวเลขเศรษฐกิจและการประชุมของธนาคารกลางของสหรัฐ (เฟด) ได้ผ่านไปแล้วในสัปดาห์ก่อน
ปัจจัยที่ต้องติดตาม คือ ตัวเลขเศรษฐกิจเป็นสำคัญ อาทิ ดัชนีผู้จัดการฝ่ายจัดซื้อ ที่จะสะท้อนถึงแนวโน้มภาคการผลิตของประเทศหลักต่างๆ ในโลก ว่าเศรษฐกิจโลกจะมีสัญญาณฟื้นตัวชัดเจนขึ้นหรือยัง โดยเฉพาะประเทศจีน ที่การส่งออกและการบริโภคในประเทศชะลอตัวมาอย่างต่อเนื่องตั้งแต่ต้นปี รวมทั้งตัวเลขจากสหรัฐทั้งคำสั่งซื้อสินค้าจากโรงงาน เงินเฟ้อ จีดีพีไตรมาสแรก (ตัวเลขครั้งที่ 3) จำนวนการขายบ้านใหม่ และดัชนีความเชื่อมั่นผู้บริโภค
นอกจากนี้ ต้องติดตามตัวเลขการส่งออกไทยเดือน พ.ค.จากกรมศุลกากรอีกด้วย ซึ่งนักเศรษฐศาสตร์คาดว่าจะยังหดตัวถึง 3.5% มากกว่าเดือนก่อนที่หดตัว 1.7% ส่วนการนำเข้าอาจหดตัวแรงถึง 10.2% จาก 6.84% ในเดือนก่อน ซึ่งการที่เศรษฐกิจไทยยังมีแนวโน้มที่ดูไม่ดีนักอาจทำให้เงินบาทยังคงระดับอ่อนค่าต่อไป เนื่องจากการชะลอตัวของเศรษฐกิจทำให้ไม่มีแรงดึงดูดนักลงทุนเข้ามาลงทุนในตลาดหุ้น และนักลงทุนยังไม่กล้าเข้าซื้อพันธบัตรมาก เนื่องจากยังกังวลเกี่ยวกับการขึ้นดอกเบี้ยของเฟดอยู่
ในสัปดาห์ที่ผ่านมา เงินบาทซื้อขายในกรอบแคบที่ 33.60-33.71 โดยเปิดตลาดที่ 33.67 บาท/เหรียญสหรัฐ และปิดตัวในระดับเดียวกัน นักลงทุนไม่กล้าเข้าถือความเสี่ยงมากก่อนที่จะมีการประชุมของเฟดเมื่อกลางสัปดาห์ที่แล้ว ซึ่งผลการประชุมสะท้อนว่าคณะกรรมการนโยบายการเงินมีมุมมองที่ดีขึ้นต่อแนวโน้มเศรษฐกิจสหรัฐ และมองว่าจะสามารถขึ้นดอกเบี้ยครั้งแรกภายในปีนี้ได้อย่างแน่นอน แต่กลับมองว่าสหรัฐจะไม่เติบโตได้ดีเท่าที่เคยมองไว้ โดยมองว่าปีนี้สหรัฐจะขยายตัวได้ 1.8-2% จาก 2.3-2.7% ที่เคยคาดไว้เมื่อเดือน มี.ค. ทำให้มีการปรับลดคาดการณ์ดอกเบี้ยลงมา
จากการสำรวจความคิดเห็นของคณะกรรมการนโยบายการเงินของเฟด มีความเป็นไปได้มากขึ้นที่เฟดอาจขึ้นดอกเบี้ยได้แค่ครั้งเดียวในปีนี้  ทำให้เงินเหรียญสหรัฐอ่อนค่าลงมาแรงถึง 1% เมื่อเทียบกับสกุลเงินหลักอื่นๆ นอกจากนี้ธนาคารแห่งประเทศไทย (ธปท.) ได้ลดประมาณการเศรษฐกิจไทยจาก 3.8% ลงมาอยู่ที่ 3% แต่เงินบาทไม่ได้มีปฏิกิริยามาก เพราะนักลงทุนเตรียมใจไว้แล้วส่วนหนึ่ง โดยปัจจัยที่ยังเป็นตัวถ่วงของเศรษฐกิจไทย คือ การส่งออกและการบริโภคในประเทศ